Listasavn Føroya heldur til í einum svørtum bygningi í norðara endanum av Viðarlundini umgyrt av fýra bronsustandmyndum eftir Hans Paula Olsen. Listasavn Føroya er sett saman av tveimum pørtum, ein framsýningarhøll, Listaskálin, sum varð bygd í 1970 eftir tekningum frá J. P. Gregoriuseen, arkitekti, umframt ein størri partur bygdur í 1993 við framsýningarhølum, forhøll og skrivstovum, teknað av Niels F. Truelsen í samstarvi við Gregoriussen. Elsti parturin av Listasavni Føroya, Listaskálin, er ein svartmálaður, rektangulerur bygningur við skrátaki og ljósi úr erva. Stóra framsýningarhølið verður í dag brúkt til skiftandi serframsýningar. Útbyggingin frá 1993, sum rúmar føstu framsýningini, er sett saman av framsýningarskálum í tveimum støddum. Nógvu skjøldrarnir gera, at bygningurin minnir um neyst, meðan bygningurin innandura er merktur av einum einføldum stíli við trægólvi. Gólvið er gjørt úr viði frá eini ódn í 1988, tá ið ein stórur partur av trøunum í Viðarlundini fórust. Forhøllin bjóðar hentleikar so sum kafé, handil og atgongumerkjasølu. Frá kaféini og gjøgnum nógvu vindeyguni á Listasavninum kann gesturin njóta vakra útsýnið av Viðarlundini. Útbyggingin varð fíggjað við almennum og privatum stuðlum: Føroya Landsstýri, Tórshavnar Kommuna, Listafelag Føroya, Fossbankin, Bókhandlarin Hans og frú Kate Niclasen-Dronning Margrethe og Prins Henriks Fond, Augustinus Fonden, Beckett-Fonden, Knud Højgaards Fond, Velux Fonden